b'\n_START_ARTICLE_\nBai Chongxi\n_START_PARAGRAPH_\nBai Chongxi (hiina keeles \xe7\x99\xbd\xe5\xb4\x87\xe7\xa6\xa7; 18. m\xc3\xa4rts 1893 Guilin Shi \xe2\x80\x93 1. detsember 1966 Taipei) oli kindral Hiina Vabariigi Rahvuslikus Revolutsiooniarmees._NEWLINE_Ta oli ka silmapaistev Hiina rahvuslane ning hiina moslemite juht. Ta oli huei rahvusest ning islamiusku. 1920ndate keskpaigast 1949. aastani juhtis ta koos oma l\xc3\xa4hedase liitlase, Li Zongreniga Guangxi provintsi kohaliku s\xc3\xb5japealikuna, tema alluvuses oli arvestatavalt suur s\xc3\xb5jaline v\xc3\xa4gi ning nad olid saavutanud suhtelise poliitilise s\xc3\xb5ltumatuse. Jiang Jieshiga tegi ta vahel koost\xc3\xb6\xc3\xb6d, vahel suhtusid nad teineteisse kui rivaalidesse. Tema ning Li Zongren toetasid 1930. aastal kesktasandike s\xc3\xb5jas jiangivastaste s\xc3\xb5japealike liitu, kuid toetasid teises Hiina-Jaapani s\xc3\xb5jas ja Hiina kodus\xc3\xb5jas Jiang Jieshi. Aastatel 1946\xe2\x80\x931948 oli ta esimene Hiina Vabariigi kaitseminister. P\xc3\xa4rast kaotust kommunistidele 1949. aastal p\xc3\xb5genes Bai Taiwanile, kus ta 1966. aastal suri.'